Tenismanul rus Andrei Rublev, numărul 6 mondial, a fost eliminat surprinzător joi în turul al treilea la Roland Garros de italianul Matteo Arnaldi (35 ATP), care s-a impus în trei seturi, 7-6 (8/6), 6-2, 6-4, după ceva mai mult de două ore şi jumătate de joc.
Rublev a ieşit din meci frustrat şi acumulând greşeli grosolane, nu fără să-şi arate iritarea în numeroase ocazii, notează France Presse. Rusul, în vârstă de 26 de ani, recent câştigător al turneului ATP Masters 1.000 de la Madrid, a atins de două ori sferturile de finală la Roland Garros.
Arnaldi, în vârstă de 23 de ani, locul 35 ATP, aflat la a doua sa prezenţă pe zgura pariziană, va juca în optimi cu grecul Stefanos Tsitsipas (9 ATP) sau chinezul Zhizhen Zhang (44 ATP).